বাড়ির সামনে থেকে শিশুকে অপহরণ দুই মহিলার, সিসি ক্যামেরার ফুটেজ কলকাতা টিভির হাতে

ওয়েব ডেস্ক: এক বছর দশেকের শিশু (Child) হনহন করে হেঁটে চলেছে সামনে। মাঝে মাঝে ঘুরে পিছনে হেঁটে আসা দুই মহিলার সঙ্গে কথা বলছে। আবার এগিয়ে চলেছে। এই একটি ফুটেজ দেখে মনে হতে পারে শিশুটি ওই মহিলাদের বোধ হয় পথ চিনিয়ে নিয়ে যাচ্ছে। কিন্তু না আসলে ওই শিশুটিকে অপহরণ (Abduction) করা হয়েছে। এরকমই অভিযোগে চাঞ্চল্য ছড়াল উত্তর ২৪ পরগনার রহড়া থানা এলাকায় (Rahara PS Area)। অভিযোগ, ভুল বুঝিয়ে বাড়ির সামনে থেকে দশ বছরের নাবালককে (Minor) অপহরণ করল দুই মহিলা। শনিবার রাতে ওই ঘটনায় চাঞ্চল্য ছড়ায়। পুলিশ ও স্থানীয় সূত্রে জানা গিয়েছে, অভয় কুমার দাস শনিবার সন্ধ্যা সাতটা নাগাদ বাড়ির বাইরে রাস্তায় খেলছিল। সেই সময় দুজন মহিলার সঙ্গে কথা বলতে দেখা যায় তাকে। সেই মহিলারা ওই শিশুকে অপহরণ করে বলে অভিযোগ। পরবর্তীকালে তার আর খোঁজ পাওয়া যায়নি। সিসিটিভি (CCTV) ফুটেজে দেখা যাচ্ছে, শিশুটি দুই মহিলার সঙ্গে হেঁটে যাচ্ছে। সেই ফুটেজ কলকাতাটিভির হাতে (যদিও এই ফুটেজের সত্যতা যাচাই করেনি কলকাতা টিভি ডিজিটাল)।

অপহৃতের মা ফুচকা বিক্রি করেন। ফুচকা বিক্রির পর রাতে বাড়িতে গিয়ে দেখেন, তাঁর ছেলে বাড়িতে নেই। এরপর তাকে খোঁজা হয়। না পাওয়া গেলে রহড়া থানায় নিখোঁজ ডায়েরি করা হয়। রহড়া থানার পুলিশ এলাকার সিসিটিভি ফুটেজ খতিয়ে দেখে তদন্ত শুরু করে। নিখোঁজ হওয়ার সময় শিশুটির পরনে ছিল কালো রঙের জ্যাকেট।